വയലുകളില് പന്നികളെ തുരത്താന് സോളാര് ഫാനുമായി യുവകര്ഷകന് മുതലമട : വയലുകളില് പന്നിക്കൂട്ടത്തിന്റെ പരാക്രമങ്ങളില് വലഞ്ഞ് കൃഷി ഉപേക്ഷിക്കുന്പോള് തുരത്താന് പുതിയ തന്ത്രം പയറ്റിനോക്കുകയാണ് മാന്പള്ളത്തെ യുവകര്ഷകന്. വയലുകളില് ഫാനുകള് സ്ഥാപിച്ച് സോളാര് പാനലില് പ്രവര്ത്തിക്കുന്നതാണ് മാന്പള്ളം സതീശന്റെ നൂതന കണ്ടുപിടിത്തം. ഫാന് കറങ്ങുന്ന മുറയ്ക്ക് ലീഫുകള്ക്കിടയില് ഒരു നേര്ത്ത കന്പി കടത്തിവിടും. ഫാന് ഓടുന്ന സമയത്ത് മോട്ടോര് പ്രവര്ത്തിക്കുന്ന തരത്തില് കനത്ത ശബ്ദം ഉണ്ടാവും. ഇതു പകല്സമയത്ത് നിര്ത്തിവയ്ക്കും. രാത്രി പത്തുമണിക്കുശേഷമാവും ഫാന് പ്രവര്ത്തനസജ്ജമാക്കുക. ഇതോടെ അക്ഷരാര്ത്ഥത്തില് അര എച്ച്പി മോട്ടോര് പ്രവര്ത്തിക്കുന്ന ശബ്ദം ഉണ്ടാവും. രാത്രിസമയമെന്നതിനാല് ശബ്ദതരംഗം കൂടിയ തോതില് അനുഭവപ്പെടും. ഈ കനത്ത ശബ്ദത്തില് പന്നിക്കൂട്ടം വരുന്നില്ലെന്നാണ് സതീശന് പറയുന്നത്. കാര്യമെന്തായാലും വയലുകളിലെല്ലാം ഫാന് ഘടിപ്പിക്കാനുള്ള ശ്രമത്തിലാണ് സതീശന്. നിലവില് പന്നികളെ തുരത്താല് വയലുകള്ക്കു ചുറ്റും വിവിധ നിറത്തിലുള്ള സാരികള്, പ്ലാസ്റ്റിക് പേപ്പറുകള് എന്നിവ മിക്ക കര്ഷകരും സ്ഥാപിച്ചിട്ടുണ്ട്. എന്നാല് ഇത്തരം വിദ്യകളിലൊന്നും പന്നികള് ഭയക്കുന്നില്ലെന്നാണ് കര്ഷകര് പറയുന്നത്. സതിശന്റെ സോളാര് ഫാന് ഗുണകരമായാല് വയലുകള്ക്കു ചുറ്റും പങ്കകള് കൊണ്ട് നിറയും. പുളിയന്തോണി പുഴയോര മേഖലകളില് പന്നികള് പകല്സമയത്തുപോലും ഭീതിപരത്തി സഞ്ചാരം തുടരുകയാണ്.